SCRISOARE 


de Sebastian A. Corn 


Sebastian A. Corn 


Dragii mei, 

Am avut un vis într-atât de înfricoşător, încât mi-e teamă sá vi-l 
împărtăşesc prin simstim, aşa că am să îl scriu pe o bucăţică de hârtie şi 
am să vi-l trimit cu unul dintre porumbeii călători pe care i-am luat de 
acasă la ultima vizită. Sper ca în acest fel să înţeleagă şi mama că 
porumbeii ăştia au un rost şi să-i mai treacă din supărarea că, încă de mic, 
mai degrabă mă jucam cu păsările decât să am grijă de ale casei. 


Parcă nici nu-mi vine să cred că visul ăsta e un vis ca toate visele - 
dacă mi-o fi fost, cumva, transferat odată cu grefa despre care v-am 
vorbit? Ah, şi pentru că tot am amintit de grefă, ţin să vă spun că operaţia 
a reuşit, că de-acum am şi eu pielea acoperită cu o blană mătăsoasă de 
leopard şi că toate fetele din colonie sunt mai mult decât bucuroase să se 
plimbe cu un fecior aşa de aratos ca mine prin oazele de la Pleniţa, cele pe 
unde cresc smochini şi rodii. Mai mult decât atât, până şi senatorul nostru, 
d-l Bohdan, stăpânul complexului industrial, s-a uitat la mine cu luare 
aminte şi mi-a promis un viitor strălucitor, despre care am să amintesc la 
sfârşitul scrisorii. 

Cât despre vis, nu numai că este ciudat, dar, pe de altă parte, l-au 
mai avut şi alţi colonişti din Deşertul Danubian. Pacostea e că cei care l-au 
povestit rudelor şi prietenilor au avut de suferit, unii dintre ei ajungând cu 
mult mai repede în cuvele de transplant de la Castranova, de unde nu s-a 
mai auzit nimic de ei. Mă bucur că, graţie felului în care arăt acum şi 
promisiunii senatorului Bohdan, eu nu voi avea nicicând soarta lor. Ah, şi-ţi 
mulţumesc tare mult, mamă, că m-ai învăţat carte - după cum mi-ai spus 
când eram mic, ştiinţa şi vorba bună te duc, într-adevăr, tare departe... 


Aşadar, se făcea că acum mulţi, mulţi, mulţi ani, peste 100, dacă e 
să má iau după vis, atât Braşovul vostru cât şi Deşertul Danubian s-ar fi 
aflat în aceeaşi colonie, dacă vă puteţi închipui, care colonie s-ar fi numit 
România. Asta n-ar fi nimic, dar, în acelaşi vis se făcea că oamenii de pe 
aici, care se numeau (cum altfel?) români, ascultau, cu toţii, de un singur 
fel de obşte care s-ar fi aflat, nici mai mult, nici mai puţin, decât chiar la 
Bucureşti, acolo unde acum se află clădirile abandonate unde se întâlnesc 
senatorii noştri ca să joace paintball. Am întrebat şi eu dacă Bucureştiul a 
fost şi altceva decât poligon de paintball, dar nimeni n-a fost in stare să-mi 
dea un răspuns, căci grefele astea repetate mereu şi mereu au, totuşi, un 
neajuns: spulberă mare parte din amintirile de dinainte de operaţie. 


Tot în acel vis se mai făcea că orice fel de colonist putea să se ia de 
un senator şi să-l întrebe ce poftea, ba chiar să-l tragă la răspundere, iar 
asta se petrecea, cică, prin intermediul unui soi de colonişti denumiți 
ziaristi. Acest lucru m-a ingretosat foarte, căci ce poate fi mai rău decât să 
ne băgăm în treburile bravilor noştri senatori, ba, mai mult, să purtăm, 
alături de ei, povara hotărârilor de fiecare zi? 

Cică, tot pe atunci, puteai să te plimbi fără oprelişti şi fără să dai 
socoteală, chiar şi până la mare dacă pofteai, dar în ruptul capului n-am 
înţeles cum devine chestia asta: cine te mai hrănea, dacă tu umblai 
teleleu? Cine îţi mai garanta un acoperiş deasupra capului? Şi cine-ti mai 
purta de grijă ca să-ţi ofere norocul unei vieţi îndelungate dacă respectai 


Scrisoare 


Înscrisurile Coloniilor? 


La fel de ciudat mi s-a părut şi faptul că pe atunci Deşertul Danubian 
nu exista - cică în locul lui ar fi fost mulţimi de câmpii şi de păduri, numai 
că (ptiu, drace!), numai că senatorii şi-ar fi bătut joc de ele în fel şi chip, 
astfel încât praful s-ar fi ales de ele. 

Acesta e visul pe care n-am avut curajul să vi-l povestesc prin 
simstim - ştiţi bine că preabunii noştri senatori îl controlează mereu, iar eu 
nu doresc să-i dezamăgesc cu acest coşmar care, repet, nu cred că e rodul 
gândurilor mele. 


Vă spuneam că, la finele acestei scrisori, am să vă explic în ce 
constă promisiunea pe care mi-a făcut-o senatorul Bohdan. Ei, bine, vă 
mărturisesc că domnia-sa este destul de bătrân, iar gurile rele (colonişti 
sariti de pe fix, fireşte), gurile rele, aşadar, pretind că ar fi şi cam 
neputincios. Cu alte cuvinte, se apropie acel moment din existenţa lui în 
care o să aibă nevoie de un nou suport biologic. 


Ei bine, dragii mei, vestea cea mare este că senatorul Bohdan m-a 
ales chiar pe mine ca să-i fiu suport de-aci înainte. Eu voi fi braţele, 
picioarele şi ochii lui. Plămânii mei vor respira pentru el, inima mea va 
bate în contul lui, iar ficatul meu se va ocupa să-i catalizeze deşeurile 
metabolice. De fapt (dă-l încolo de vis!), de fapt, cred că asta tineam sá vă 
spun cel mai mult, dragii mei: că, în sfârşit, cineva din familia noastră va 
suporta (ce cinste!) transferul unui senator în celulele sale, astfel încât 
preacinstita faţă să-şi continue viaţa, netulburat, purtând de grijă atâtor 
colonişti sărmani. 

Altfel, voi ce mai faceţi? Soră-mea s-a măritat? Nu face şi ea ceva 
plozi ca să-i trimită încoace, în colonia Desertului Danubian, căci aici traiul 
e mult mai bun... E adevărat că acolo, la voi, a început un război cu 
coloniile din Ţara Zarandului? 

Vă sărută cu drag, 

Al vostru lane 

P.S. O sá vă anunţ cu două zile mai devreme de transferul 
senatorului Bohdan în celulele mele. Domnia-sa mi-a promis că o sá va 
lase să veniţi să-l vedeţi şi să puneţi mâna pe el după ce eu voi trăi în 
contul sufletului său. Amin! 

